‌BJP प्रभारी विजय बोले- राजनीति में समय बलवान, आज की तारीख में पार्टी का स्टैंड साफ
BJP Akali Dal Alliance Update; Vijay Rupani Interview | Sunil Jakhar  भाजपा के पंजाब मामलों के प्रभारी विजय रुपाणी ने भाजपा- अकाली दल में गठबंधन होने से एक बार साफ इनकार कर दिया है। एक इंटरव्यू में गुजरात के पूर्व मुख्यमंत्री रहे रुपाणी ने कहा कि राजनीति में समय बलवान होता है।
भाजपा के पंजाब मामलों के प्रभारी विजय रुपाणी ने भाजपा-अकाली दल में गठबंधन होने से एक बार साफ इनकार कर दिया है। एक इंटरव्यू में गुजरात के पूर्व मुख्यमंत्री रहे रुपाणी ने कहा कि राजनीति में समय बलवान होता है। लेकिन आज की डेट में, पार्टी का स्टैंड बहुत क्लियर है। 
रुपाणी ने कहा कि अगर भाजपा पंजाब में आ जाए तो राज्य के लिए चीजें बेहतर हो सकती हैं। गुजरात की तर्ज पर, पंजाब को अपनी खोई हुई प्रतिष्ठा वापस पाने के लिए वोट बैंक की राजनीति से विकास की राजनीति में स्थानांतरित होने की जरूरत है।
वहीं, रुपाणी ने पंजाब में सुनील जाखड़ का आना एक अच्छा संकेत बताया है। उन्होंने कहा कि पार्टी में नेतृत्व परिवर्तन एक स्वाभाविक प्रक्रिया है। भाजपा ने पंजाब में रणनीतिक तौर पर विस्तार करने और आगे बढ़ने की योजना बनाई है। लोग AAP से नाराज और निराश हैं। लोग राज्य में बदलाव करने के बाद अब पछता रहे हैं।
जाखड़ परिवार की छवि से भाजपा को फायदा होगा
रुपाणी ने कहा कि इस समय पंजाब की जनता के सामने भाजपा का एक बड़ा चेहरा पेश करना है। जाखड़ करीब एक साल पहले बीजेपी में आए थे। जाखड़ ने स्वयं और उनके पिता ने पंजाब और देश की सेवा की। उनकी साफ-सुथरी छवि और कद्दावर नेता हैं। इसलिए उन्हें पंजाब में पार्टी का नेतृत्व करने की जिम्मेदारी दी गई है।
भाजपा ने उन्हें राज्य में पार्टी का कायाकल्प और विस्तार करने की जिम्मेदारी सौंपी है। वह एक परिपक्व राजनेता हैं, जिन्होंने विधायक और सांसद के रूप में कार्य किया है और पंजाब में बहुत काम किया है। इससे पार्टी को फायदा होगा।
भाजपा में हर किसी के लिए अवसर है
रुपाणी ने कहा कि भाजपा में सभी एक ही पार्टी के सदस्य हैं, चाहे वे पहले से ही पार्टी में हों या दूसरे दलों से भाजपा में आए लोग हों। भाजपा के नेता एक विचारधारा के लिए काम करते हैं। जिस तरह से पीएम मोदी देश को आगे बढ़ाने के लिए काम कर रहे हैं, पंजाब भाजपा के कार्यकर्ता भी चाहते हैं कि राज्य आगे बढ़े।
जब से जाखड़ को पंजाब भाजपा अध्यक्ष नियुक्त किया गया है, तब से पार्टी कार्यकर्ताओं में काफी उत्साह है। वर्करों व लोगों की बहुत अच्छी प्रतिक्रिया मिली है। उनकी निजी राय है कि जाखड़ को नियुक्त करके पार्टी ने दूसरे दलों से भाजपा में आए लोगों के लिए एक उदाहरण पेश किया है कि अगर वे सक्षम हैं और अच्छा प्रदर्शन करते हैं तो उन्हें उचित अवसर मिलेंगे।